Politi og helikopter leder igen efter den 52-årige tysker der forsvandt i søndag.

Nordjyllands Politi og Marinestaben - det tidligere Søværnets Operative Kommando - har genoptaget eftersøgningen af den 52-årige tysker der forsvandt søndag. Det sker fordi en sommerhusejer i grønhøj tirsdag aften kontaktede Nordjyllands Politi og fortalte at han søndag aften havde hørt motorstøj over sit sommerhus, som kunne være den 52-årige. - Det er som at lede efter en nål i en høstak, men vi kan ikke tillade os at lade være med at lede, siger vagtchef ved Nordjyllands Politi Michael Elkjær. Den 52-årige fløj fra Lønstrup med en såkaldt paraglider, og marinestaben ledte fra søndag til mandag eftermiddag efter manden på havet. Det skete på baggrund af oplysninger om at manden fløj fra Lønstrup mod vest og at det lignede, han var i problemer. Eftersøgningen blev dog stoppet mandag eftermiddag, da manden endnu ikke var fundet. På det tidspunkt vurderede politiet ikke længere, det ville være muligt at finde manden i live i vandet.